Zakonske odredbe
Agencija za društveno poticanu stanogradnju Grada Rijeke javni je naručitelj i obveznik je primjene Zakona o javnoj nabavi („Narodne novine“, broj 120/16 i 114/22). Zakon predstavlja opće normativni okvir kojim je uređen sustav javne nabave u Republici Hrvatskoj te se njime utvrđuju pravila o postupku javne nabave koji provodi javni ili sektorski naručitelj ili drugi subjekt radi sklapanja ugovora o javnoj nabavi robe, radova ili usluga, okvirnog sporazuma te provedbe projektnog natječaja, a sadrži odredbe koje su u skladu s direktivama o javnoj nabavi Europske unije.
Člankom 15. stavkom 1. Zakona uveden je  pojam – jednostavna nabava, za nabave do vrijednosti nacionalnih financijskih pragova utvrđenih u članku 12. stavku 1., a na koje se Zakon ne primjenjuje. Člankom 15. stavkom 2. utvrđeno je da pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije.
Na temelju navedenoga, Upravno vijeće Agencije za društveno poticanu stanogradnju Grada Rijeke je na sjednici održanoj 21.06.2017. godine donijelo Pravilnik o provedbi postupaka jednostavne nabave robe, radova i usluga te je isti objavljen na mrežnoj stranici www.apos.hr
[bookmark: _GoBack]Ističemo da je ovim Zakonom po prvi puta utvrđena obveza naručitelja da način provedbe nabave ispod nacionalnog zakonskog praga utvrde općim aktom, budući da su ova pitanja prema prethodnom ZJN-u naručitelji uređivali internim aktima.
Zakonom o izmjenama i dopunama Zakona o javnoj nabavi („Narodne novine“, broj 114/22) uvedene su određene izmjene, osobito u sustavu pravne zaštite kako bi se osigurala efikasnost i ekonomičnost provedbe postupaka pravne zaštite i postupaka javne nabave. Također se odredbe Zakona o javnoj nabavi mijenjaju radi prilagodbe uvođenju eura kao službene valute u Republici Hrvatskoj.
Novelama Zakona iz 2022. godine nije izmijenjena odredba koja regulira pojam jednostavne nabave, međutim s obzirom na uvođenje eura kao službene valute u Republici Hrvatskoj izmijenjen je članak 12. Zakona te su sada propisani nacionalni financijski pragovi jednostavne nabave sljedeći: za nabavu robe i usluga te provedbu projektnih natječaja procijenjene vrijednosti (bez PDV-a) manje od 26.540,00 eura te radova procijenjene vrijednosti (bez PDV-a) manje od 66.360,00 eura, na koje se zakon ne primjenjuje.

